**KLAIPĖDOS MIESTO SAVIVALDYBĖS MERAS**

**DARBO GRUPĖS DĖL DENGTO FUTBOLO MANIEŽO KLAIPĖDOS MIESTE ĮRENGIMO GALIMYBĖMS NAGRINĖTI POSĖDŽIO PROTOKOLAS**

2021-11-04 Nr. T1-282

Posėdžiai įvyko 2021 m. kovo 24 d. 13:00 val., kovo 31 d. 15:00 val. ir balandžio 14 d. 10:00 val. (nuotoliniu būdu).

Posėdžio pirmininkas – Arvydas Cesiulis, Klaipėdos miesto savivaldybės mero pavaduotojas.

Posėdžio sekretorė – Laima Poškaitė, Klaipėdos miesto savivaldybės administracijos Sporto skyriaus vyriausioji specialistė.

Dalyvavo: Mantė Černiūtė-Amšiejienė, Urbanistikos ir architektūros skyriaus vedėja, Diana Gerasimovienė, Statinių administravimo skyriaus vedėja, Raimonda Gružienė, Žemėtvarkos skyriaus vedėja, Marius Junokas, BĮ Klaipėdos sporto bazių valdymo centro direktorius, Inga Kubilienė Klaipėdos miesto savivaldybės administracijos vyriausioji patarėja, Rasa Rumšienė, Sporto skyriaus vedėja, Valdas Švedas, Statybos ir infrastruktūros plėtros skyriaus vedėjas, A. Žuta, BĮ Klaipėdos miesto futbolo mokyklos direktorius, Edvardas Simokaitis, Turto valdymo skyriaus vedėjas, Andrius Kačalinas, Teisės skyriaus vedėjas, Asta Dirgėlienė, Administracijos direktoriaus pavaduotoja, Gintaras Neniškis, Administracijos direktorius.

DARBOTVARKĖ. Dėl dengto futbolo maniežo Klaipėdos mieste įrengimo galimybių veiksmų plano.

SVARSTYTA. Dengto futbolo maniežo Klaipėdos mieste įrengimo galimybių veiksmų planas.

Pranešėja R. Rumšienė pristatė siūlomo dengto futbolo maniežo Klaipėdos mieste įrengimo veiksmų plano projektą, kuriame atsispindėtų: galima teritorija, jos pritaikymo ir įrengimo galimybės, finansavimo galimybės, laikotarpis, reikalingų dokumentų parengimo etapai ir kt.

Pirmiausia siūlė iki balandžio 15 d. surinkti motyvuotą nuomonę iš Klaipėdos miesto futbolo sporto organizacijų bei Lietuvos futbolo federacijos dėl planuojamo dengto futbolo maniežo atitikties tarptautiniams standartams, galimų matmenų, žiūrovų vietų skaičiaus, tikslinių naudotojų grupių ir kt. Toliau siūlė kartu su Statinių administravimo skyriumi išanalizuoti esamų dengtų futbolo maniežų situaciją ir patirtis su siūlomais sprendiniais Lietuvoje ir Europos Sąjungoje.

D. Gerasimovienė pasiūlė įrengti dengtą futbolo maniežą nepripučiamos konstrukcijos, nes pripučiamas maniežas nepatvarus Klaipėdos klimatui, bei esančias dideles priežiūros išlaidas. Kalbėjo, kad sekančiam posėdžiui galima turėti galimus dengto maniežo sprendinių variantus, techninius parametrus.

R. Gružienė informavo, jog detaliojo plano korektūra galima tik po biudžeto keitimų. Jei bus daroma korektūra, tuomet reikia nusimatyti tam lėšas.

M. Černiūtė-Amšiejienė pabrėžė, jog kai bus surinkti dengto futbolo maniežo parametrai, tuomet bus galima rengti detaliojo plano korektūrą.

R. Gružienė parodė vaizdinę medžiagą, kurioje yra pasirinkto sklypo matmenys. Statmenai Baltijos pr. 51 žemės sklypo išmatavimai 110 ir 105, o išilgai 140 ir 108. Jei dengtas futbolo maniežas būtų statomas išilgai, tuomet reikėtų iškelti transformatorinę. Visas sklypas pagal panaudos sutartį yra perduotas Klaipėdos Baltijos gimnazijai.

M. Černiūtė-Amšiejienė pabrėžė, jog šios mokyklos mokiniams turi būti leista sportuoti įrengtame futbolo manieže.

A. Žuta akcentavo, jog mokyklai yra svarbiausia bėgimo takeliai.

G. Gerasimovienė prašė išsiaiškinti dėl Baltijos gimnazijos paviršinių ir buitinių nuotekų tinklų remonto. Akcentavo, jog nuotekų tinklai yra aukščiau nei pats sklypas, todėl lietui palijus šis plotas yra apsemtas.

V. Švedas informavo, jog yra problema dėl vandens surinkimo toje teritorijoje. Planuojama tvarkyti inžinerinius tinklus. V. Švedas paminėjo, jog Baltijos ir Šilutės žiedai yra maksimaliai apkrauti. Nuo Malūno parko iki Kauno gatvės yra padaryti kolektoriaus tinklai. Su UAB „Klaipėdos vandenys“ reikia spręsti šią problemą, nes trūksta jungties nuo Kauno g. iki Baltijos žiedo.

Arvydas Cesiulis klausė, koks finansavimo būdas ir terminai realiausi įvertinant visus reikalingus parametrus.

R. Gružienė informavo, jog Turto ir Teisės skyrius turėtų išanalizuoti dengto futbolo maniežo finansavimo ir statymo aplinkybes.

V. Švedas akcentavo, jog jei Klaipėdos miesto savivaldybės administracija projektuoja dengtą futbolo maniežą, tuomet tada ir turi jį statyti.

M. Černiūtė-Amšiejienė pažymėjo, jog koncesininkas turi pasirengti detalųjį planą, galimybių studiją, teritorijų planavimo dokumentus ir kt.

Arvydas Cesiulis pristatė situaciją Administracijos direktoriui, ką darbo grupė nuveikė ankstesniuose susitikimuose ir su kokiomis problemomis susidūrė.

E. Simokaitis išvardino visus svarstytus galimus būdus dėl objekto statybų ir finansavimo (t. y. nuoma esamos infrastruktūros su galima investicija arba nuoma tik pripučiamo įrengimo ir kt.). Akcentavo, jog koncesija labai pabrangina projekto vertę ir prailgina įgyvendinimą. Koncesija yra naudinga tuomet, kai nėra savų lėšų arba projektas būtų labai privatininkams patrauklus ir nešantis pajamas jį nuomojant.

R. Rumšienė pasakė, jog buvo surinkta informacija iš Klaipėdos apskrities futbolo federacijos dėl dengto futbolo maniežo techninių parametrų. Nurodė, kad futbolo bendruomenė siūlo statyti stacionarų futbolo maniežą, kuris atitiktų bent minimaliems LFF A lygos varžybų vykdymui keliamiems reikalavimams. Aikštės dydis - 105 m x 68 m; (jei su išimtimis 100-105 m x 64-68 m.) Sėdimų vietų žiūrovams – 1500 vietų (UEFA ir A lygos varžyboms). Erdvios persirengimo patalpos bent 25 asmenims, jei prie maniežo bus ir lauko futbolo aikštynai, tai reiktų nemažiau 6 įvairaus dydžio persirengimo patalpų, kuriose būtų dušai. Teisėjų, rungtynių delegatų, medicinos patalpos. Maniežo aukštis virš futbolo aikštės turėtų būti 15-25 metrai.

G. Neniškis paklausė, kodėl nebetinka pripučiamo futbolo maniežo įrengimo idėja, nes tai būtų daug greičiau įgyvendinta, o stacionarus maniežo įrengimas – lėčiau ir brangiau.

R. Rumšienė atkreipė dėmesį, kad futbolo bendruomenė pasisakė už stacionarias dengto maniežo konstrukcijas, o ne pripučiamas. Sakė, kad pastarųjų įvykių Lietuvoje pavyzdžiai rodo, kad jos nėra saugios, vasarą yra didelė kaitra, sezoniniai dideli vėjai mažina patvarumą.

A. Žuta pažymėjo, jog futbolo bendruomenė sutinka, kad dengto futbolo maniežo statyba užtruktų ilgiau, bet būtų kokybiška. Pripučiamas futbolo maniežas yra nesaugus dėl Klaipėdoje siaučiančių vėjų. Taip pat akcentavo, jog futbolo bendruomenė išreiškė norą (pagal reikalaujamus matmenis dengtam futbolo maniežui ir privažiavimo galimybes), kad futbolo maniežas būtų statomas Baltijos prospekte.

D. Gerasimovienė pažymėjo, jog visas Baltijos sklypas priklauso mokyklai. Todėl jei maniežą statys privatininkas, tuomet reikės daryti sklypo dalijimą. Taip pat pažymėjo, jog koncesija galima yra tik nuo 3 mnl.

G. Neniškis užklausė, kokie reikalingi veiksmai, kad būtų paspartinamas dengto futbolo maniežo įrengimas.

D. Gerasimovienė informavo, jog būtina M. Černiūtei-Amšiejienei daryti sklypo atskyrimą. E. Simokaitis paprieštaravo dėl sklypo atskyrimo. Jei Klaipėdos miesto savivaldybė perduoda panaudos teisę, tuomet atsiranda 2 sklypo naudotojai: mokykla ir Klaipėdos miesto savivaldybė.

D. Gerasimovienė pažymėjo, jog reikia daryti sklypo pakeitimą dėl esamų sklypo parametrų. A. Kačalinas pritarė G. Gerasimovienei dėl sklypo pakeitimo, nes aukštingumą reikia pakeisti detaliajame plane.

G. Neniškis paprašė aiškiai eilės tvarka susirašyti reikalingas procedūras dėl dengto futbolo maniežo įrengimo. Taip pat sakė, kad tuomet reikės gauti ir Klaipėdos miesto politikų pritarimą šio maniežo statybai.

A. Cesiulis pažadėjo pasidomėti dėl futbolo federacijos prisidėjimo finansiškai prie dengto futbolo maniežo įrengimo.

NUTARTA:

1. Pradėti konkrečius procedūrinius veiksmus dėl stacionaraus (ne pripučiamo) dengto futbolo maniežo statybų Baltijos prospekte atsiradimo.
2. Koreguoti trimetį strateginį veiklos planą numatant ankstesnį dengto futbolo maniežo statybų pradžios terminą, lėšų poreikį bei suplanuoti priemonei siektinus rodiklius.
3. Pakoreguoti detalųjį planą dėl numatomos statybos atitikties teritorijų planavimo dokumentams.

|  |  |
| --- | --- |
| Posėdžio pirmininkas | Arvydas Cesiulis |
|  | |
| Posėdžio sekretorė | Laima Poškaitė |